L'ensenyament de les llengües és una prioritat de la Unió Europea pel seu impacte en el desenvolupament de les estratègies de l'alumnat per a l'aprenentatge al llarg de la vida, pel seu paper facilitador de la mobilitat europea i de l'escolarització en etapes postobligatòries, i per la millora que se'n deriva en les habilitats de comunicació, interculturalitat i convivència, essencials en un món plural.
Per tal d'impulsar decididament la millora de l'ensenyament i l'aprenentatge de les llengües estrangeres en l'ensenyament de règim general, cal dur a terme actuacions que incideixen tant en els aspectes metodològics vinculats amb el desenvolupament ordinari de les classes, com en la potenciació d'activitats complementàries i projectes que faciliten l'ús de les llengües en contextos reals.
En aquest sentit, el Departament d'Ensenyament vol potenciar totes les actuacions d'aula que incideixen favorablement en l'aprenentatge de les llengües estrangeres, per la qual cosa ha considerat convenient afavorir aquells projectes susceptibles de continuar l'aprenentatge actiu en els països respectius dels idiomes estrangers que s'imparteixen als centres docents.
Per això, de conformitat amb el que preveuen el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i els preceptes bàsics de la Llei 38/2003, de 17 de novembre, general de subvencions, i a proposta de la Subdirecció General de Llengua i Plurilingüisme de la Secretaria de Polítiques Educatives,
Aprovar les bases reguladores per atorgar subvencions a centres educatius públics i privats concertats d'educació secundària de Catalunya que organitzin viatges de grups d'alumnat per a l'aprenentatge actiu dels idiomes que s'imparteixen com a llengua estrangera en el centre educatiu dins dels ensenyaments reglats, les quals consten a l'annex d'aquesta Ordre.
Obrir convocatòria pública per a la concessió de les subvencions corresponents a l'any 2011, que es regeix per les bases que es publiquen a l'annex d'aquesta Ordre.
Les activitats subvencionades són les que es realitzin dins del termini comprès entre el 15 de gener i el 30 d'octubre de 2011.
Poden participar en aquesta convocatòria els centres educatius de Catalunya de titularitat del Departament d'Ensenyament, de titularitat municipal i de titularitat privada en règim de concert, que imparteixin educació secundària i que realitzin activitats per a l'aprenentatge actiu d'idiomes, sempre que no hagin gaudit, per a la mateixa activitat, del finançament de la Unió Europea en un Projecte Comenius o similar.
Els centres educatius interessats a participar en aquesta convocatòria han de formalitzar una sol·licitud electrònica adreçada al Servei de Llengües Estrangeres de la Subdirecció General de Llengua i Plurilingüisme del Departament d'Ensenyament, d'acord amb el formulari disponible a les pàgines web http://www20.gencat.cat/portal/site/ensenyament, http://phobos.xtec.cat/pluriling.htm i http://www.xtec.cat/pap, en el termini d'un mes natural a partir de l'endemà de la publicació d'aquesta Ordre al DOGC.
Es destina a la concessió d'aquestes subvencions un import total màxim de 400.000,00 euros, dels quals 300.000,00 euros aniran a càrrec de la partida pressupostària D/226003700/4240/0000; 90.000,00 euros, a càrrec de la partida pressupostària D/482000100/4240/0000 i els 10.000,00 euros restants, a càrrec de la partida pressupostària D/460000100/4240/0000, del centre gestor EN07 del pressupost de la Generalitat de Catalunya de l'any 2010 prorrogat per al 2011.
Aquests imports es poden redistribuir en cas que no hi hagi prou projectes seleccionats d'una o altra tipologia de centres.
El secretari de Polítiques Educatives resoldrà per delegació aquesta convocatòria en el termini màxim de sis mesos, comptats des de l'endemà de la finalització del termini per presentar sol·licituds.
La resolució de la convocatòria es notificarà al centres educatius interessats i s'hi donarà publicitat a la pàgina web del Servei de Llengües Estrangeres, al tauler d'anuncis de la seu central del Departament d'Ensenyament, als diferents Serveis Territorials i al Consorci d'Educació de Barcelona, amb indicació de si exhaureix o no la via administrativa, dels possibles recursos, dels òrgans davant els quals es podran interposar, i del termini per interposar-los.
Les subvencions concedides per un import igual o superior a 3.000,00 euros es publiquen també al DOGC.
En qualsevol cas, les sol·licituds presentades s'entendran desestimades si no hi recau resolució expressa en el termini previst.
Els centres beneficiaris han d'acreditar davant del Servei de Llengües Estrangeres de la Subdirecció de Llengua i Plurilingüisme, una vegada efectuat el viatge i abans del 15 de novembre de 2011, que s'han realitzat les actuacions, que s'han complert els requisits exigits per obtenir la subvenció i que l'import de la subvenció s'ha destinat a les actuacions per a les quals s'ha concedit.
Els ajuts adreçats a centres educatius de titularitat de la Generalitat de Catalunya no tenen el tractament de subvenció.
Les subvencions no tenen caràcter recurrent.
Contra aquesta Ordre, que exhaureix la via administrativa, les persones interessades poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació al DOGC, de conformitat al que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, poden interposar potestativament recurs de reposició, previ al recurs contenciós administratiu, davant la consellera d'Ensenyament en el termini d'un mes a comptar de l'endemà de la seva publicació al DOGC, segons el que disposen els articles 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, i 115 i 116 de la Llei 30/1992, de 26 de novembre, de règim jurídic de les administracions públiques i del procediment administratiu comú, o qualsevol altre recurs que considerin convenient per a la defensa dels seus interessos.
L'objecte d'aquestes subvencions és fomentar la realització d'activitats d'aprenentatge actiu en els països respectius dels idiomes que, com a llengua estrangera, s'imparteixen dins dels ensenyaments reglats en els centres educatius de Catalunya que imparteixen ensenyaments d'educació secundària.
Poden sol·licitar aquestes subvencions els centres educatius de Catalunya que imparteixin ensenyaments d'educació secundària de titularitat del Departament d'Ensenyament, de titularitat municipal i de titularitat privada en règim de concert.
—3 Requisits i obligacions dels beneficiaris
3.1 Els centres de titularitat municipal i els de titularitat privada en règim de concert han de complir els requisits següents:
a) Estar al corrent de les obligacions tributàries davant l'Estat i la Generalitat, i de les obligacions davant la Seguretat Social.
La presentació de la sol·licitud de la subvenció implica l'autorització a l'Administració de la Generalitat per a la comprovació d'ofici de les dades corresponents al compliment de les obligacions tributàries amb l'Estat i amb la Generalitat i amb la Tresoreria de la Seguretat Social.
c) Complir els requisits establerts als articles 32, 33 i 36 de la Llei 1/1998, de 7 de gener, de política lingüística.
d) Estar al corrent del pagament d'obligacions per reintegrament de subvencions.
e) No percebre, el personal directiu de l'entitat, remuneracions que, segons el criteri motivat de l'òrgan concedent, atenent les circumstàncies de l'entitat i del perceptor de la remuneració, siguin manifestament desproporcionades.
A aquests efectes, s'entén per personal directiu aquell que exerceix funcions executives i d'administració, i es consideren proporcionades les remuneracions que es perceben anualment i es troben dins les mitjanes salarials del sector econòmic corresponent.
Les remuneracions que s'han de declarar són les quantitats que integren la base imposable anual dels rendiments del treball de l'IRPF de l'últim exercici fiscal liquidat, o bé el sou anual aprovat en el pressupost de l'any 2010.
Així mateix, han de mantenir aquesta estructura retributiva en el marc de la relació laboral preexistent i durant el període de vigència de la subvenció.
Igualment han de complir les regles establertes pels apartats a), b), c) i d) de l'article 90 bis del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre.
f) Els centres educatius amb una plantilla igual o superior a vint-i-cinc persones han d'haver adoptat els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en els seus centres de treball, de conformitat amb els articles 5 i 29 de la Llei 5/2008, de 24 d'abril, del dret de les dones a eradicar la violència masclista.
g) Disposar dels mitjans humans i materials necessaris i tenir assignats els recursos econòmics necessaris per a la realització de l'activitat de prevenció de riscos laborals a l'empresa, d'acord amb el que disposa la Llei 31/1995, de 8 de novembre.
h) Els centres educatius amb 50 treballadors o més han de donar ocupació, almenys, a un 2% de treballadors/es amb discapacitat, o bé aplicar les mesures alternatives d'acord amb el que disposen l'article 38 de la Llei 13/1982, de 7 d'abril, d'integració social dels minusvàlids; el Reial decret 364/2005, de 8 d'abril, i el Decret 246/2000, de 24 de juliol.
3.2 El compliment d'aquests requisits s'acredita mitjançant les declaracions responsables que conté la sol·licitud i la documentació que preveu la base 6 d'aquesta Ordre.
—4 Requisits dels viatges, les estades i els grups
Els viatges, les estades i els grups s'han d'ajustar a les condicions següents:
Els viatges han de tenir una durada mínima de catorze dies, amb una pernoctació mínima de 13 nits en el país de destinació i s'han de realitzar dins del període comprès entre el 15 de gener i el 30 d'octubre de 2011.
Les sol·licituds es presenten per a grups d'alumnat que cursin algun dels ensenyaments següents:
Primer cicle d'educació secundària obligatòria.
Segon cicle d'educació secundària obligatòria.
Cicles formatius que imparteixin llengua estrangera com a part del currículum.
Els grups han d'estar constituïts per alumnat del mateix nivell educatiu o del mateix cicle, en nombre no inferior a 15.
Dos centres d'una mateixa comarca o municipi es poden agrupar per constituir un grup, només en el cas que cap dels dos centres arribi al nombre mínim d'alumnes requerit.
L'ajut es determinarà en funció d'una quantitat per alumne/a en concepte de borsa.
En cap cas el nombre de borses que constituirà l'ajut no podrà ser superior al nombre d'alumnes que integrin el grup.
Cada grup d'alumnes ha d'estar acompanyat durant el viatge i l'estada per dos o més professors/es del centre o centres sol·licitants.
El/La professor/a coordinador/a del projecte en el centre educatiu serà el responsable dels aspectes educatius generals i d'organització del viatge i preferentment haurà d'acompanyar el grup durant la seva estada; en cas contrari s'hauran de justificar les causes per escrit.
Si el grup està constituït per alumnat de dos centres, ha d'haver-hi un coordinador responsable per centre.
El/La coordinador/a ha de tenir plaça definitiva al centre, excepte en aquells casos en què el centre no disposi de professorat definitiu adscrit de la llengua estrangera per a la qual s'opta a aquestes subvencions.
En aquest cas, es valorarà la garantia de continuïtat del projecte i la viabilitat de l'expedició a l'estranger.
El professorat al qual sigui d'aplicació podrà acollir-se a la convocatòria que, si s'escau, es publiqui al DOGC per a la concessió d'ajuts al professorat i al personal laboral dels centres educatius del Departament d'Ensenyament, per a activitats educatives realitzades fora dels centres.
L'allotjament es podrà fer en diferents modalitats, a criteri del grup sol·licitant:
Centre d'educació condicionat per a sojorn.
Altres, degudament justificades i presentades.
Els desplaçaments i les estades a l'estranger de l'alumnat i del professorat acompanyant han d'estar coberts per una pòlissa d'assegurança contractada a l'efecte.
—5 Import i destinació de les subvencions
5.1 Els ajuts als centres es concretaran en funció de la quantitat assignada per alumne en concepte de borsa.
La quantitat assignada per alumne oscil·larà entre els 450,00 euros i els 1.200,00 euros, segons la qualitat del projecte presentat i la tipologia del centre.
5.2 Les subvencions aniran destinades a les despeses directament derivades del viatge: activitats d'aprenentatge, desplaçaments, assegurança, allotjament, manutenció i visites i excursions complementàries (entrades i similars).
6.1 La sol·licitud formalitzada per via telemàtica s'ha d'imprimir, signar, segellar pel/per la director/a de cada centre, que en certifica la veracitat de les dades que s'hi inclouen, i s'ha de presentar, juntament amb la documentació esmentada, a la seu central del Departament d'Ensenyament (Via Augusta, 202-226, 08021 Barcelona), directament o per qualsevol dels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En el cas que les sol·licituds es presentin a les oficines de correus, s'ha de fer en sobre obert, per tal que la sol·licitud sigui datada i segellada pel funcionari/ària de correus abans de ser certificada.
6.2 Per als centres de titularitat municipal i els de titularitat privada en règim de concert, la sol·licitud conté les declaracions responsables que acrediten el compliment dels requisits establerts a la base 3.
6.3 A la sol·licitud cal adjuntar la documentació següent:
a) Certificat de l'acta de la sessió del consell escolar on el centre hagi pres el compromís de dur a terme el projecte pedagògic presentat, que conclourà amb el lliurament d'una memòria pedagògica.
Aquest certificat serà expedit pel secretari del centre amb el vistiplau del/de la president/a del consell escolar.
b) Declaració jurada del/de la director/a del centre on consti que abans del viatge es contractarà una pòlissa d'assegurança que cobreixi els desplaçaments i les estades a l'estranger de l'alumnat i el professorat acompanyant, en els termes establerts a la base 4.
c) Calendari del viatge amb indicació de les dates de sortida i de tornada, mitjà de transport que s'utilitza i modalitat d'allotjament que es preveu per a l'alumnat i el professorat.
d) Nom del professorat coordinador i acompanyant, especialitat o matèria que imparteixen i situació administrativa en què es troben en el centre, la qual s'ha d'acreditar en el cas dels centres municipals, dels centres privats concertats i dels gestionats pel Consorci d'Educació de Barcelona, mitjançant un certificat del/de la director/a del centre que indiqui el tipus de contracte i la seva durada.
e) Declaració jurada del/de la director/a del centre on faci constar que abans del viatge s'ha demanat l'autorització dels pares o mares o tutors/es per realitzar el viatge en el cas de l'alumnat menor d'edat.
f) Pressupost de despeses desglossat segons el cost dels conceptes següents:
Visites i excursions complementàries (entrades i similars).
S'hi ha d'indicar el cost global per alumne/a i el cost global per grup.
En aquest pressupost han d'estar incloses les despeses corresponents al professorat responsable coordinador i acompanyant.
g) Informe sobre el tipus de curs o activitat d'aprenentatge que seguirà l'alumnat a l'estranger, que haurà de tenir una continuïtat o estar vinculat amb el projecte pedagògic presentat al concurs.
h) El projecte pedagògic objecte d'aquest concurs, elaborat per l'alumnat, producte de les activitats d'aprenentatge que han ajudat a assolir els objectius pedagògics del nivell corresponent, haurà de ser elaborat en la llengua d'aprenentatge, i es pot presentar en diferents formats electrònics, en un CD-ROM, DVD o memòria USB, amb diverses tipologies textuals, com ara llibre, revista, enregistrament, etc. S'indicarà, en tot cas, la relació del projecte presentat amb altres activitats i objectius del centre educatiu, i la forma en què s'incorpora al projecte lingüístic plurilingüe del centre.
En cas que l'alumnat hagi realitzat una part del treball en format tridimensional, aquest només es podrà presentar en suport electrònic en el format escollit.
En el cas que el projecte sigui seleccionat, s'haurà de penjar a la web del centre educatiu al menys durant els tres cursos escolars següents a partir de l'atorgament de la subvenció, fent constar que s'ha elaborat amb la subvenció del Departament d'Ensenyament.
6.4 Si la sol·licitud no compleix els requisits que estableixen els apartats anteriors es requerirà la persona interessada perquè en un termini de 10 dies hàbils esmeni el defecte o aporti els documents preceptius, amb la indicació que si no és així es considerarà que desisteix de la seva petició, i s'arxivarà la sol·licitud sense cap més tràmit.
6.5 La presentació de la sol·licitud implica l'acceptació de les bases.
6.6 Amb la formalització i la presentació de la sol·licitud i la documentació annexa, les persones sol·licitants donen el seu consentiment al Departament d'Ensenyament per al tractament de les dades de caràcter personal que siguin necessàries, exclusivament, per al procediment de gestió, tramitació i resolució de la subvenció, inclosa la consulta de les dades necessàries que constin a altres departaments de la Generalitat, d'acord amb la normativa sobre protecció de dades.
6.7 Qualsevol falsedat en les dades que es facin constar a al sol·licitud comporta l'exclusió del sol·licitant.
—7 Criteris de valoració de les sol·licituds
Els projectes es puntuaran fins a 100 punts, i es prioritzaran els dels centres que no hagin gaudit mai d'aquesta subvenció.
En l'avaluació de les sol·licituds es tindran en compte els aspectes següents:
a) La qualitat del projecte, en funció de les activitats presentades i del grau de participació de l'alumnat: fins a 25 punts.
b) La relació i la continuïtat del treball a l'aula amb el projecte, el programa que es vol desenvolupar en el país d'acollida i l'avaluació dels resultats: fins a 20 punts.
c) La implicació i el treball conjunt amb un o més centres educatius en el país de destinació, vinculats al projecte presentat i a les accions d'aprenentatge actiu de l'idioma realitzades per l'alumnat: fins a 15 punts.
d) L'aportació curricular d'altres àrees, la metodologia intercurricular, transversal o integrada d'aprenentatges de continguts i llengua, amb incorporació de propostes AICLE/CLIL/EMILE: fins a 15 punts.
e) La contenció i adequació econòmica als objectius educatius del projecte: 15 punts.
f) La tipologia escolar per a la prioritat dels centres sol·licitants: fins a 5 punts.
g) El fet de no haver gaudit d'aquesta subvenció en els darrers 3 anys: fins a 5 punts.
—8 Resolució de la convocatòria
8.1 La convocatòria es resol a proposta d'una comissió avaluadora formada per les persones següents:
La subdirectora general de Llengua i Plurilingüisme, o la persona en qui delegui, que actuarà com a presidenta.
Dues persones designades per la Direcció General d'Educació Secundària Obligatòria i Batxillerat, amb coneixements de llengües estrangeres i del seu ensenyament per projectes.
Dues persones del Servei de Llengües Estrangeres, una de les quals actuarà com a secretari/ària.
Dues persones d'algun dels Serveis Territorials o del Consorci d'Educació de Barcelona, amb coneixements de llengües estrangeres i del seu ensenyament per projectes.
8.2 La comissió pot demanar als centres la documentació addicional i els aclariments que consideri oportuns.
8.3 Als membres de la comissió els és d'aplicació el que estableixen els articles 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú, quant a les causes d'abstenció i recusació.
8.4 La comissió valorarà els projectes d'acord amb els criteris de valoració establerts i ordenarà totes les sol·licituds segons la puntuació obtinguda.
Cada projecte serà avaluat com a mínim per dues persones, i per una tercera si entre les anteriors hi ha més de 30 punts de diferència en la valoració.
8.5 La comissió trametrà la proposta de resolució al secretari de Polítiques Educatives en el termini de 20 dies hàbils a comptar de l'endemà de la data de finalització del termini de presentació de sol·licituds.
8.6 En qualsevol cas, les sol·licituds presentades s'entendran desestimades si no hi recau resolució expressa en el termini màxim de sis mesos, comptats des de l'endemà de la finalització del termini per presentar sol·licituds.
9.1 La justificació s'ha de presentar dins del termini previst a la convocatòria.
Si per motius excepcionals no es pot presentar la justificació dins d'aquest termini, se'n pot sol·licitar una ampliació per escrit abans que finalitzi el termini previst, al·legant els motius que impedeixen presentar-la.
La subdirectora general de Llengua i Plurilingüisme emetrà la corresponent resolució.
9.2 La justificació ha de contenir la següent documentació:
a) Escrit de tramesa que indiqui la documentació que s'hi adjunta.
b) Certificat conforme el Consell Escolar del centre ha aprovat els comptes relatius al viatge, amb indicació de l'import total d'ingressos i despeses i de la data d'aprovació, i del nombre d'alumnat que ha participat en el viatge.
Aquest certificat ha d'anar expedit pel/per la secretari/ària amb el vistiplau del/de la president/a del Consell Escolar.
c) Relació detallada de les factures o comprovants de les despeses realitzades i del seu pagament, signada pel/per la secretari/ària i pel/per la director/a del centre.
En aquesta relació les factures han d'estar agrupades segons els conceptes consignats en el pressupost presentat en el moment de formular la sol·licitud.
Les dades que han de constar a la relació són: la data i el número de la factura o comprovant de despesa, el NIF, el nom del creditor, el concepte de la despesa, l'import i la data de pagament.
No es poden imputar altres tipus de despeses que les previstes en el pressupost.
d) Els beneficiaris han de conservar durant quatre anys, a disposició del Departament d'Ensenyament, els documents de suport de la justificació de les subvencions a les quals fa referència aquesta base.
e) Certificat del secretari del centre on consti que tant els ingressos com les despeses derivades de la realització del viatge s'han comptabilitzat en la comptabilitat del centre.
f) Llista nominal, edat i sexe de l'alumnat que ha integrat el grup.
g) Fotocòpia compulsada de l'autorització dels pares o mares o tutors/es legals per realitzar el viatge en el cas de l'alumnat menor d'edat.
h) Informe d'incidències de modificació de gestió o d'activitats no realitzades, si escau.
i) Fotocòpia compulsada de la pòlissa d'assegurança contractada per cobrir els desplaçaments i les estades a l'estranger de l'alumnat i el professorat acompanyant.
10.1 Un cop resolta la convocatòria, el Departament d'Ensenyament tramitarà el pagament, en concepte de bestreta, del 90% de les quantitats concedides.
El pagament de la bestreta no es farà necessàriament efectiu abans de l'inici del viatge, per la qual cosa els centres hauran de preveure aquesta eventualitat.
No es considera necessària la prestació de garanties, ateses les característiques de les entitats.
10.2 El 10% restant es tramitarà un cop presentada correctament la justificació que preveuen aquestes bases.
11.1 El grup d'alumnat elaborarà una memòria pedagògica que recollirà el projecte realitzat durant l'estada al país estranger, i que ha de ser la continuïtat del projecte inicial presentat al concurs.
La memòria pot tenir qualsevol dels formats esmentats a la base 5.
11.2 La memòria pedagògica s'ha de presentar entre els dies 1 i 15 de març de 2012 al Servei de Llengües Estrangeres de la Subdirecció General de Llengua i Plurilingüisme (Via Augusta, 202-226, 08021 Barcelona).
11.3 Juntament amb la memòria, s'ha de presentar un certificat del/de la director/a del centre on es faci constar la dedicació del professorat que hi ha participat: un professor/a coordinador responsable i els professors/res acompanyants.
Caldrà igualment introduir el nom del professorat implicat (responsable i acompanyants) a l'aplicació de certificacions d'innovació, l'AGAI, als efectes de poder rebre la certificació corresponent.
—12 Custòdia dels projectes i de les memòries
12.1 El Departament d'Ensenyament es reserva el dret a difondre i/o publicar els treballs realitzats, prenent en consideració la seva qualitat i originalitat.
12.2 El projectes presentats pels centres que no hagin estat seleccionats es poden recollir al Servei de Llengües Estrangeres de la Subdirecció de Llengua i Plurilingüisme durant el curs següent a la convocatòria, i sempre abans d'acabar el període lectiu de juny 2012.
—13 Activitat d'innovació educativa
Aquesta activitat té la consideració d'activitat d'innovació educativa per al professorat participant en el projecte (el coordinador responsable i els acompanyants).
La subdirectora general de Llengua i Plurilingüisme emetrà els certificats corresponents un cop s'hagi presentat la memòria i el Servei de Llengües Estrangeres n'hagi emès un informe favorable.
Els beneficiaris estan obligats a facilitar tota la informació i la documentació que, si s'escau, els requereixin el Departament d'Ensenyament, la Intervenció de la Generalitat de Catalunya, la Sindicatura de Comptes i la resta d'òrgans competent.
El Departament d'Ensenyament pot inspeccionar el desenvolupament de les activitats subvencionades per tal de comprovar el compliment de l'objecte de la subvenció.